Կինոխցիկի առաջ դերասանական համոզիչ վարքագիծը տպավորիչ դրսևորումներ գտավ Լ. Իսահակյանի («Ո՞ւմ է ժպտում կյանքը»-Հեռախոսավար, «Թռիչք անդունդի վրայով»-Արա), Ստ. Կևորկովի («Ճանապարհ»-Հայկ), Յու. Երզնկյանի («Թաղը սկսվում է անավարտ շենքից»-Զարե) և Գ. Մելիք-Ավագյանի («Մոր սիրտը»-Զինվոր) ֆիլմերում: Առկա էին կինոդերասան դառնալու նախադրյալները,սակայն արվեստում այլ առաքելություն էր նրան վերապահված… Գալյա Նովենցի հետ ստեղծած տաքուկ ընտանիքում երկու որդիների ու ծերացող ծնողների ջերմ միջավայրում խաղաղ երջանկություն վայելելու փոխարեն բաց չթողեց ՀԽՍՀ կուլտուրայի մինիստրության ընձեռած բյուրեղանալու բարեպատեհ հնարավորությունը և ճանապարհվեց Լենինգրադ։